**HELYI TANTERV**

**a Nyíregyházi Zrínyi Ilona Gimnázium és Kollégium számára az**

**ANGOL NYELV**

**tanításához**

**Általános bevezető**

A gimnázium hosszú évtizedek óta az idegen nyelvek tanítására fektette a hangsúlyt. Számos formában, több nyelvet tanítunk, és az intézmény „nyelvi tagozatos” iskolaként vált híressé és szerzett elismerést a köztudatban, amelyet a továbbiakban is szeretnénk fenntartani. Ennek megfelelően továbbra is működtetni kívánjuk az eddig már jól bevált osztálytípusainkat, a NYEK-et, az AJTP-t és a haladó nyelvi tagozatot, valamint a közelmúltban újra bevezetett és nagy népszerűségnek örvendő kezdő nyelvi tagozatot.

Továbbá az angol nyelvet második idegen nyelvként tanuló diákok létszáma is számottevő, és minden évben nagyszámú jelentkező van rá, sőt, vannak olyan tanulók, akik az általános iskolában megkezdett tanulmányaikat haladó szinten kívánják folytatni ilyen módon, miközben tagozatos formában tanulnak egy új idegen nyelvet.

Ezért szükségessé vált, hogy mindezen osztálytípusok számára elkészítsük helyi tantervünket.

A helyi tanterv az 5/2020. (I. 31.) Korm. rendelet I.2.1. pont Az idegennyelv-oktatásra vonatkozó rendelkezése és a II.3.2. Idegen nyelv tanítására vonatkozó része, valamint a 2020-ban, az Oktatási Hivatal honlapján megjelent hatályos élő idegen nyelvekre vonatkozó kerettantervek előírásai és követelményrendszere alapján készült. (<https://www.oktatas.hu/kozneveles/kerettantervek/2020_nat/kerettanterv_7_melleklet>

letöltve: 2020. 06. 26.)

A NAT-on és a kerettanterveken kívül természetesen az intézmény pedagógiai programja is fontos szerepet játszik a helyi tantervben, hiszen a nyelvtanításon keresztül is szeretnénk mindazokat a kompetenciákat és fejlesztési célokat szem előtt tartani, amelyek a pedagógiai programunkban is prioritást élveznek. Ilyenek például a társas kompetenciák, az ön- és társértékelés, a környezettudatosságra nevelés, a vitakultúra fejlesztése, a pénzügyi ismeretek és a vállalkozói kompetenciák fejlesztése, az önálló tanulásra és önfejlesztésre való képesség fejlesztése, az IKT eszközök célszerű és etikus használatának gyakorlata és a szociális kompetenciák fejlesztése.

**A tankönyvválasztás irányelvei:**

A tankönyvet alapvetően a csoportot tanító szaktanár választja ki az itt meghatározott irányelvek alapján:

* Feleljen meg kerettanterv alapvető célkitűzéseinek: motiválja a tanulót a nyelvtanulásra, fejlessze valamennyi nyelvtudáshoz szükséges készséget, tartalmazzon olyan gyakorlati feladattípusokat, amelyek megkönnyítik a nyelv elsajátítását.
* A tananyag illeszthető legyen a helyi tantervben megadott tartalmakhoz és éves óraszámokhoz.
* A tankönyv lehetőleg valamely tankönyvcsaládhoz tartozzon, amely több, egymásra épülő szintjével lehetővé teszi a tananyagok szerves egymásra építését.
* Koncepciójában és feladattípusaiban alkalmas legyen a tanulók érettségi vizsgára való felkészítésére.
* Szerepeljen a tankönyvjegyzéken, hogy a tanulók jogosultak legyenek az ingyenes tankönyvre.

**A szabad órakeret felhasználása:**

Minden szinten és minden osztálytípusban a szabadon felhasználható 10%-ot az ismeretek elmélyítésével, ismétléssel, gyakorlással és kulturális kontextusteremtéssel, valamint motiváló tevékenységek folytatásával kívánjuk tölteni.